চলচ্চিত্রকে একটি শিল্পকর্ম হিসেবে মান্য করে একে সম্যকভাবে বোঝা এবং বোঝানোর জন্যই মূলত চলচ্চিত্রচর্চার শুরু। এ-চর্চা করার প্রক্রিয়া থেকেই চলচ্চিত্র সংসদ আন্দোলনের জন্ম ও বিস্তার ঘটে, বিশ্বব্যাপী। ইতিহাস সাক্ষ্য দেয় যে, চলচ্চিত্র আস্বাদনের প্রয়োজন থেকেই ১৯২০ সালে ল্যুই দ্যেলুকের উদ্যোগে প্যারিসে প্রথম চলচ্চিত্র বোদ্ধাদের এক ‘সঙ্ঘ’ স্থাপিত হয়। কিন্তু সেখানে নিয়মিতভাবে চলচ্চিত্র-প্রদর্শনীর কোনো আয়োজন ছিল বলে জানা যায় না। বস্ত্তত ১৯২৫ সালেই লন্ডনে প্রথম চলচ্চিত্র ‘সংসদ’ প্রতিষ্ঠিত হয়, যার নাম ছিল ‘দি ফিল্ম সোসাইটি’। এ-সোসাইটির নিজস্ব ‘কার্যক্রম’ ছিল – ছিল ‘ধারাবাহিকতা’।